La data de 6 martie 2024, procurorii Direcției de Investigare a Infracțiunilor de Criminalitate Organizată și Terorism – Biroul Teritorial Mehedinți au dispus măsuri importante în două cauze penale legate de traficul de droguri. Aceștia au reținut 4 inculpați și au impus măsura controlului judiciar față de un alt inculpat, toți fiind cercetați pentru săvârșirea infracțiunilor de trafic de droguri de risc și trafic de droguri de mare risc.
Comunicat DIICOT
"Din cercetările efectuate în prima cauză, având ca obiect infracțiunile de trafic de droguri de risc și mare risc, s-a reținut că, în perioada 2023 – ianuarie 2024, inculpații au comercializat, droguri de risc (canabis) și mare risc (cocaină), către consumatori de pe raza județului Mehedinți.
De asemenea, din materialul probator administrat a reieșit că unul dintre aceștia, a achiziționat în mai multe rânduri cocaină de la coinculpat, în scopul revânzării.
În cea de a doua cauză, s-a reținut că inculpații au comercializat în mod repetat, diferite cantități de drog de risc (canabis), cu sume cuprinse între 50 și 70 lei pentru o doză.
În urma perchezițiilor efectuate, au fost descoperite și ridicate diferite cantități de canabis și cocaină, 10 telefoane mobile, 5 grindere, recipiente și alte bunuri cu urme de materie vegetală sau substanță albă, o pușcă cu aer comprimat și 3 cutii metalice conținând alice, sumele de 4.005 euro, 100 dolari și 3.720 de lei, precum și alte mijloace de probă.
La data de 07.03.2024, judecătorul de drepturi și libertăți din cadrul Tribunalului Mehedinți, a dispus arestarea preventivă a doi dintre inculpații reținuți și măsura controlului judiciar față de ceilalți doi", se arată în comunicatul DIICOT.